
Obecné zastupiteľstvo obce Hoste podľa § 6 ods. 1 zákona SNR č. 369/1990 Zb. o obecnom zriadení v znení neskorších právnych predpisov a na základe § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov 
v y d á v a toto 
VŠEOBECNE ZÁVÄZNÉ NARIADENIE 
č. 1/2022 
o vyhradení miesta/miest na umiestňovanie volebných plagátov a iných nosičov informácií počas volebnej kampane vo voľbách do orgánov samosprávnych krajov 
§1
Úvodné ustanovenia 
(1) Podľa § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej len „zákon o volebnej kampani“) obec všeobecne záväzným nariadením vyhradí miesta a ustanoví podmienky na umiestňovanie volebných plagátov na verejných priestranstvách počas volebnej kampane pre voľby do orgánov samosprávnych krajov . 
(2) Vyhradená plocha na umiestňovanie volebných plagátov musí zodpovedať zásadám rovnosti, priestor na umiestňovanie volebných plagátov, musí byť rovnaký pre všetkých kandidátov zaregistrovaných pre voľby do zastupiteľstva samosprávneho kraja a osobitne pre všetkých kandidátov zaregistrovaných pre voľby predsedu samosprávneho kraja. 
(3) Verejným priestranstvom pre účely tohto nariadenia rozumieme všetky miesta, priestory a plochy, ktoré slúžia verejnému užívaniu a miesta verejnosti prístupné. 
(4) Za volebný plagát a iný nosič informácie volebnej kampane sa pre účely tohto VZN považujú tlačené alebo písané materiály aj letáky, oznamy, prospekty, samolepky alebo iné materiály a nosiče informácií, ktoré svojím obsahom propagujú vo voľbách kandidujúci subjekt. 
(5) Podľa § 140 ods. 3 prvej vety a § 145 ods. 3 prvej vety zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov zaregistruje volebná komisia samosprávneho kraja kandidátov pre voľby do zastupiteľstva samosprávneho kraja a kandidátov pre voľby predsedu samosprávneho kraja najneskôr 45 dní predo dňom konania volieb. Presný počet kandidátov bude známy až po zaregistrovaní kandidátov. 
(6) Reálne rozdelenie vyhradenej plochy pre jednotlivé volebné plagáty vykoná obec až potom, čo jej budú volebnou komisiou samosprávneho kraja doručené zoznamy zaregistrovaných kandidátov. Až potom bude možné vyhradenú plochu rozdeliť v rovnakom pomere podľa počtu zaregistrovaných kandidátov pre voľby do zastupiteľstva samosprávneho kraja a podľa počtu zaregistrovaných kandidátov pre voľby predsedu samosprávneho kraja. Takto vyhradená plocha bude k dispozícii zaregistrovaným kandidátom až do skončenia volebnej kampane. Ak kandidát nevyužije svoje právo na umiestnenie volebného plagátu, ostane miesto určené na umiestnenie volebného plagátu pre kandidáta prázdne. Na toto miesto nebude možné umiestniť volebný plagát iného kandidáta. 
(7) Čas volebnej kampane určuje § 27 ods.1 zákona č. 303/2001 Z. z. o voľbách do orgánov samosprávnych krajov tak, že kampaň sa začína 17 dní a končí sa 48 hodín pred začatím volieb. Vedenie kampane mimo určeného času je zakázané.. 
§2
Miesta na umiestňovanie plagátov a iných nosičov informácií 
(1) Na území obce Hoste na verejných priestranstvách je dovolené v čase volebnej kampane umiestňovať plagáty a iné nosiče informácií volebnej kampane výlučne na týchto plochách :
Vývesná tabuľa pri kultúrnom dome, spolu 1,5 m2
Umiestňovanie volebných plagátov a iných nosičov informácií volebnej kampane na iných miestach a plochách než sú plochy a miesta vymedzené týmto všeobecne záväzným nariadením nie je dovolené. 
(2) Obec je oprávnená kontrolovať dodržiavanie vyššie uvedených podmienok umiestňovania volebných plagátov a iných nosičov informácií volebnej kampane na verejných priestranstvách. Nedodržanie podmienok stanovených týmto všeobecne záväzným nariadením bude sankcionované v súlade s platnou právnou úpravou. 

§3
 Záverečné ustanovenia 
(1) Na tomto všeobecne záväznom nariadení sa uznieslo Obecné zastupiteľstvo obce Hoste dňa 23.06.2022 a bolo schválené uznesením č. 4/2022
(2) Toto nariadenie nadobúda účinnosť 08.07.2022 



v Hoste dňa 24.06.2022 

									Ľuboš Karel
									starosta obce 

